### NN 100/2017 (11.10.2017.), Odluka o porezima Općine Barban

Općina Barban

2312

Na temelju stavka 1. članka 42. Zakona o lokalnim porezima (»Narodne novine«, br. 115/16) te članka 24. Statuta Općine Barban (»Službene novine Općine Barba«, br. 22/2013.), Općinsko vijeće Općine Barban na svojoj 2. sjednici održanoj 30. lipnja 2017. godine donosi

ODLUKU

O POREZIMA OPĆINE BARBAN

I. OPĆE ODREDBE

Članak 1.

Ovom Odlukom utvrđuju se vrste poreza, obveznici plaćanja, porezna stopa i osnovica, stope i visina poreza te način obračunavanja i plaćanja općinskih poreza u skladu sa Zakonom o lokalnim porezima (»Narodne novine«, br. 115/16).

II. VRSTE POREZA

Članak 2.

Općinski porezi su:

1. Prirez porezu na dohodak

2. Porez na potrošnju

3. Porez na korištenje javnih površina

4. Porez na nekretnine.

Prirez porezu na dohodak

Članak 3.

Prirez porezu na dohodak plaćaju obveznici poreza na dohodak s područja Općine Barban sukladno odredbama Zakona o lokalnim porezima (»Narodne novine«, br. 115/16), Zakona o porezu na dohodak (»Narodne novine«, br. 115/16) i Pravilnika o porezu na dohodak (»Narodne novine«, br. 1/17).

Članak 4.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Članak 5.

Prirez porezu na dohodak plaća se po stopi od 5% na osnovicu iz članka 4. ove Odluke.

Prirez porezu na dohodak prihod je proračuna Općine Barban.

Poslove u vezi s utvrđivanjem i naplatom prireza porezu na dohodak obavlja Porezna uprava.

Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Barban.

Članak 7.

Obveznik poreza na potrošnju članka 6. ove Odluke je pravna i fizička osoba koja pruža ugostiteljske usluge, a koji se nalazi na području Općine Barban.

Članak 8.

Osnovica za porez na potrošnju članka 6. ove Odluke je prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

Članak 9.

Porez na potrošnju plaća se po stopi od 3%.

Članak 10.

Utvrđenu obvezu poreza na potrošnju porezni obveznik iskazuje se na Obrascu PP-MI-PO i predaje ga do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Poslove u vezi s utvrđivanjem i naplatom poreza na potrošnju obavlja Porezna uprava.

Porez na korištenje javnih površina

Članak 11.

Porez na korištenje javnih površina plaćaju pravne i fizičke osobe koje koriste javne površine na području Općine Barban.

Članak 12.

Pod javnim površinama podrazumijevaju se površine u općoj uporabi prema zemljišno-knjižnoj evidenciji kojima po posebnim propisima upravlja Općina Barban (ulice, trgovi, nogostupi, zelene površine, parkovi, parkirališta i dr.).

Članak 13.

Porez na korištenje javnih površina iznosi 10% (deset posto) od ugovorene naknade za korištenje.

Članak 14.

Od plaćanja poreza na korištenje javnih površina izuzimaju se aktivnosti za humanitarnu, kulturnu, sportsku, prosvjetno-edukativnu djelatnost i zdravstvene usluge te ostale manifestacije koje su u interesu promocije Općine Barban.

Članak 15.

Porez na korištenje javnih površina plaća se u roku od 15 dana od dana dostave rješenja o rezrezu tog poreza.

Članak 16.

Poslove u vezi s utvrđivanjem i naplatom poreza na korištenje javnih površina obavlja Jedinstveni upravni odjel Općine Barban u čijem je djelokrugu naplata lokalnih poreza.

Porez na nekretnine

Članak 17.

Sva pitanja utvrđivanja i naplate poreza na nekretnine utvrdit će se posebnom odlukom Općinskog vijeća Općine Barban.

III. PROVEDBENE ODREDBE

Članak 18.

Poslovi u vezi s utvrđivanjem i naplatom prireza porezu na dohodak i poreza na potrošnju povjeravaju se Ministarstvu financija, Poreznoj upravi.

Stvarno i mjesno nadležna ustrojstvena jedinica Porezne uprave Ministarstva financija je nadležno porezno tijelo za utvrđivanje i naplatu lokalnih poreza iz stavka 1. ovog članka.

Poreznoj upravi za obavljanje poslova iz stavka 1. ovog članka pripada naknada u iznosu od 5% ukupno naplaćenih prihoda.

Porezna uprava je dužna do 15. u mjesecu, za prethodni mjesec, Općini Barban dostavljati zbirna izvješća o utvrđenim i naplaćenim porezima.

Ovlašćuje se nadležna organizacija platnog prometa zadužena za raspoređivanje javnih prihoda da naknadu Poreznoj upravi obračuna i uplati u državni proračun i to do zadnjeg dana u mjesecu za prethodni mjesec.

Članak 19.

Poslove u vezi s utvrđivanjem i naplatom poreza na kuće za odmor i poreza na korištenje javnih površina obavlja Jedinstveni upravni odjel Općine Barban u čijem je djelokrugu naplata lokalnih poreza.

IV. PRIJELAZNE I ZAVRŠNE ODREDBE

Članak 20.

Kaznene i prekršajne odredbe te odredbe o zastari, obnovi postupka i žalbenom postupku propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 21.

Ova Odluka stupa na snagu u roku od 8 dana od dana objave u »Službenim novinama Općine Barban«.

Članak 22.

Stupanjem na snagu ove Odluke prestaje važiti Odluka o porezima Općine Barban objavljena u »Službenim novinama Općine Barban« broj 15/2002.

Članak 23.

Odredbe članka 11. – 13. ove Odluke prestaju važiti od 1. siječ­nja 2018. godine.

Članak 24.

Ova Odluka objavit će se »Službenim novinama« Općine Barban. Dostavit će se i Ministarstvu financija Poreznoj upravi u roku od osam dana od dana njezina donošenja radi objave na mrežnim stranicama Porezne uprave i radi preuzimanja ovlasti za utvrđivanje i naplatu poreza Općine Barban.

Klasa: 021-05/17-01/6
 Urbroj: 2168/06-17-02-3
 Barban, 30. lipnja 2017.

OPĆINSKO VIJEĆE OPĆINE BARBAN

Predsjednik
 Toni Uravić, v. r.